**… napirend**

**E l ő t e r j e s z t é s**

**Salföld Község Önkormányzata Képviselő-testületének 2017. április 24-én tartandó ülésére**

**Tárgy: anyakönyvi rendelet megtárgyalása**

**Előterjesztő:** Fábián Gusztáv, polgármester

**Előkészítette:** Takács Katalin igazgatási csoportvezető

**Tisztelt Képviselő–testület!**

Az anyakönyvi eljárásról szóló 2010. évi I. törvényben (a továbbiakban: At.) az alábbiak szerint kerültek meghatározásra a hivatali helyiségen kívüli, valamint a hivatali munkaidőn kívül történő házasságkötésre vonatkozó szabályok:

18. § (1) A települési önkormányzat térítésmentesen biztosítja a házasságkötésre alkalmas hivatali helyiséget.

(2) A házasság hivatali helyiségen, illetve hivatali munkaidőn kívüli megkötésének engedélyezéséről a házasságkötési szándék bejelentésének helye szerinti jegyző a kérelem benyújtásától számított nyolc napon belül dönt.

(3) A házasság hivatali helyiségen kívüli megkötését a jegyző akkor engedélyezheti, ha a felek nyilatkoznak arról, hogy

a) a tanúk és – ha szükséges – a tolmács jelenlétét biztosítják,

b) gondoskodnak az anyakönyvvezető helyszínre és a hivatali helyiségbe való utazásáról, és

c) a hivatali helyiségen kívüli helyszínen történő lebonyolítást lehetetlenné tevő körülmények bekövetkezte esetére a házasságkötésre alkalmas helyiséget jelölnek meg.

(4) Az anyakönyvvezető kizárólag akkor működik közre a házasság hivatali helyiségen kívüli megkötésénél, ha a jegyző a (2) bekezdésben foglalt engedélyt megadta, és a felek a (3) bekezdésben foglalt feltételeket teljesítik.

(5) Ha a házasság hivatali helyiségen, illetve hivatali munkaidőn kívüli megkötését a jegyző nem engedélyezi, e határozata ellen benyújtott fellebbezés elbírálásának határideje nyolc nap.

19. § (1) Ha a települési önkormányzat a házasság hivatali helyiségen kívüli megkötése, továbbá munkaidőn kívül történő házasságkötés esetén a többletszolgáltatás ellentételezéseként díjat kíván megállapítani, a szolgáltatásért a települési önkormányzat rendeletében meghatározott mértékű díjat kell fizetni.

(1a) Az anyakönyvvezető kizárólag akkor működik közre a házasság hivatali helyiségen kívüli megkötésében, továbbá a hivatali munkaidőn kívüli házasságkötésben, ha a házasulók a többletszolgáltatás ellentételezéseként megállapított díjat megfizették.

(2) A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett az önkormányzati rendeletben meghatározott mértékű díjazás illeti meg.

Az At. 27. § (1) bekezdése szerint az anyakönyvvezető a házasságkötés időpontját a házasulókkal folytatott egyeztetést követően tűzi ki.

Az At. 27. § (2) bekezdése szerint a közeli halállal fenyegető állapotot kivéve nem köthető házasság január 1-jén, március 15-én, nagypénteken, húsvétvasárnap, húsvéthétfőn, május 1-jén, pünkösdvasárnap, pünkösdhétfőn, augusztus 20-án, október 23-án, november 1-jén és december 24–26-án, továbbá ha az az adott képviselő-testület hivatala köztisztviselői számára munkaszüneti nap, július 1-jén.

Az At. 96. §-a szerint felhatalmazást kap a települési önkormányzat, hogy

*a)* rendeletben határozza meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait,

*b)* rendeletben állapíthassa meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.

**INDOKOLÁS**

Salföld községben a hivatali helyiségen és hivatali munkaidőn kívüli házasságkötésekre vonatkozó szabályokat jelenleg Salföld Község Önkormányzata Képviselő-testületének a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló 5/2013. (IV. 8.) önkormányzati rendelete tartalmazza.

A jogszabályi és szervezeti változások, valamint az elmúlt évek házasságkötési szokásai, gyakorlata okán időszerűvé vált a 2013. évben megalkotott anyakönyvi rendelet felülvizsgálata.

Fentiek figyelembevételével a jelenleg hatályos rendeletben, annak tartalmát illetően kisebb mértékű módosítás indokolt, tekintettel arra, hogy az anyakönyvvezető már nem anyakönyvet visz a házasságkötés helyszínére, hanem házassági lapot.

A Kúria több határoztában megállapította, hogy a felhatalmazó rendelkezések önkormányzati rendeletben való pontos megjelölése az önkormányzati rendeletalkotás fontos garanciája, ez alapján lehet eldönteni, hogy az önkormányzati rendelet igazodik-e a felhatalmazó jogszabály által elérendő célhoz, tárgyhoz és keretekhez. A jogszabályszerkesztésről szóló 61/2009.(XII.14.) IRM rendelet figyelembevételével a végrehajtási jelleggel megalkotott önkormányzati rendelet esetében a felhatalmazó jogszabály megjelölése érvényességi kellék. A rendelet bevezető részét nem lehet módosítani. A 2013. évben megalkotott rendelet a hatályon kívül helyezett anyakönyvekről, a házasságkötési eljárásról és a névviselésről szóló 1982. évi 17. törvényerejű rendelet felhatalmazó rendelkezését tartalmazza, így a hatályos jognak nem felel meg. Ezért ezt a rendeletet újra kell alkotni.

A rendelettervezet 1. §-ában meghatározásra került a rendelet hatálya, valamint az, hogy a rendelet alkalmazása során mi tekintendő rendkívüli körülménynek. A 2. § tartalmazza, hogy Salföld községben hol található a házasságkötésre kijelölt helyiség, valamint azt, hogy a hivatali munkaidő hol kerül meghatározásra. A 3. §-ban kerül szabályozásra, hogy mely esetben díjmentes a házasságkötés, valamint a hivatali munkaidőn, és a hivatali helyiségen kívüli házasságkötésekért az Önkormányzat részére fizetendő díj mértéke. A 4. § tartalmazza a hivatali helyiségen, illetve hivatali munkaidőn kívül történő házasságkötés engedélyezésének szabályait. Az 5. §-ban kerül meghatározásra a házasságkötésért fizetendő díj megfizetésének a határideje, valamint az esemény elmaradása esetén a megfizetett díj visszatérítésének módja. A 6. § tartalmazza a házasságkötésben közreműködő anyakönyvvezetőnek fizetendő díj mértékét. A 7. §-ban kerül szabályozásra az Önkormányzat részére megfizetett díjnak a Kővágóörsi Közös Önkormányzati Hivatal részére történő átadása.

**ELŐZETES HATÁSVIZSGÁLAT**

A rendelet-tervezet címe: Salföld Község Önkormányzata Képviselő-testületének …/2017. (…..) önkormányzati rendelete a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről

Társadalmi hatása: A rendelet tervezet elfogadásának társadalmi hatása a központi jogszabályban lefektetett házasságkötési rendelkezések érvényre juttatása.

Gazdasági hatása: A rendelet tervezet elfogadásának gazdasági hatása a település vonatkozásában beszedett díjtételek biztosítása.

Költségvetési hatása: A rendelet tervezet elfogadásának költségvetési hatása bevétel megjelenése a költségvetésben.

Környezeti, egészségi következményei: Nincs.

Adminisztratív terheket befolyásoló hatása: A rendelet megalkotása a jelenleg hatályos szabályozáshoz képest többlet adminisztratív terhet nem keletkeztet.

Egyéb hatása: Nincs.

A rendelet megalkotásának szükségessége: A rendelet megalkotására vonatkozó felhatalmazást az At. 96. §-a tartalmazza.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: nincs

Kérem a Tisztelt Képviselő-testületet az előterjesztést megvitatni szíveskedjenek.

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2017. (… ) önkormányzati rendelete a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak**

**mértékéről**

Salföld Község Önkormányzata Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (2) bekezdésben meghatározott feladatkörében eljárva a következőket rendeli el:

**1. §** (1) A rendelet hatálya kiterjed a Salföld község közigazgatási területén történő házasságkötésre.

(2) E rendelet alkalmazásában rendkívüli körülmény, ha a házasulók vagy egyikük mozgáskorlátozott, vagy egészségi állapota, vagy kora miatt különös erőfeszítést igényel a házasságkötésre kijelölt hivatalos helyiségben való megjelenés.

**2. §** (1) A házasságkötésre kijelölt hivatali helyiség a Faluházban 8256 Salföld, Kossuth utca 27. szám alatt található.

(2) A hivatali munkaidőt a Kővágóörsi Közös Önkormányzati Hivatala Szervezeti és Működési Szabályzata határozza meg.

**3. §** (1) Díjmentes

a) a házasságkötésre kijelölt hivatali helyiségben, hivatali munkaidőben, továbbá

b) a rendkívüli körülmény fennállása esetén hivatali munkaidőben

megtartott házasságkötés.

(2) Hivatali munkaidőn kívül megtartott házasságkötésért 15.000 Ft díjat kell fizetni.

(3) Hivatali helyiségen kívül megtartott házasságkötésért 15.000 Ft díjat kell fizetni.

(4) Hivatali munkaidőn és hivatali helyiségen kívül megtartott házasságkötésért a (2) és (3) bekezdésben meghatározott díjat is meg kell fizetni.

(5) A (2) és (3) bekezdésben meghatározott díj a szertartás díja, egyéb szolgáltatást, így például asztali virágdísz, pezsgő, versmondás nem tartalmaz. Amennyiben a házasulók egyéb szolgáltatást igénylenek, arról maguknak kell gondoskodniuk.

**4. §** (1) A házasságkötés hivatali helyiségen kívüli, valamint hivatali munkaidőn kívül történő megtartását a jegyző engedélyezi. Az engedély iránti kérelmet írásban kell előterjeszteni a házasságkötésre történő bejelentkezéskor.

(2) Hivatali helyiségen kívüli házasságkötés abban az esetben engedélyezhető, ha az anyakönyvvezető a helyszínen meggyőződött arról, hogy a helyszínen a házasságkötés ünnepélyes és méltó körülmények között megtartható, valamint a személyes adatok védelme biztosított.

(3) Hivatali helyiségen kívüli házasságkötés engedélyezése során figyelemmel kell lenni a már előjegyzett házasságkötésekre, azok lebonyolítását az engedélyezendő hivatalon kívüli házasságkötés nem veszélyeztetheti.

(4) Rendkívüli körülmény fennállása esetén az anyakönyvvezető a jegyző engedélyével a házasulók vagy egyikük lakóhelyeként szolgáló ingatlanban bonyolítja le a házasságkötést.

**5. §** (1) A házasságkötésért fizetendő díjat a házasságkötés kitűzött időpontja előtt legkésőbb 15 nappal kell megfizetni az Önkormányzat részére. Az anyakönyvvezető ellenőrzi a díjfizetés megtörténtét.

(2) Ha a házasságkötés elmarad, az ügyfél a befizetett díj visszatérítésére igényt tarthat, ha a szertartás lemondására legalább a tervezett időpontot megelőző napon írásban került sor.

(3) Amennyiben a szertartás írásbeli lemondás nélkül elmarad, a befizetett díj 50 %-a téríthető vissza.

**6. §** (1) A hivatali munkaidőn kívüli házasságkötésben közreműködő anyakönyvvezetőt választása szerint a közszolgálati tisztviselők jogállásáról szóló törvényben meghatározott szabadidő vagy esetenként nettó 5.000 Ft díjazás illeti meg.

(2) A hivatali helyiségen kívüli házasságkötésben közreműködő anyakönyvvezetőt esetenként nettó 3.000 Ft díjazás illeti meg.

(3) A hivatali helyiségen és hivatali munkaidőn kívüli házasságkötésben közreműködő anyakönyvvezetőt az (1) és a (2) bekezdésben meghatározott juttatás is megilleti.

**7. §** (1) A hivatali munkaidőn kívüli házasságkötésért megfizetett díj 80 %-át az Önkormányzat minden negyedévet követő hónap 20. napjáig pénzeszköz átadás formájában átadja a Kővágóörsi Közös Önkormányzati Hivatalnak.

(2) A hivatali helyiségen kívüli házasságkötésért megfizetett díjat az Önkormányzat minden negyedévet követő hónap 20. napjáig pénzeszköz átadás formájában átadja a Kővágóörsi Közös Önkormányzati Hivatalnak.

**8. §** (1) Jelen rendelet a kihirdetését követő napon lép hatályba, rendelkezéseit a hatályba lépését követően bejelentett anyakönyvi események tekintetében kell alkalmazni.

(2) Hatályát veszti Salföld Község Önkormányzata Képviselő-testületének a házasságkötések hivatali helyiségen, illetve hivatali munkaidőn kívüli engedélyezéséről, valamint az azokért fizetendő díjak mértékéről szóló 5/2013. (IV. 8.) önkormányzati rendelete.

Fábián Gusztáv dr. Szabó Tímea

polgármester jegyző

A kihirdetés napja: 2017.

dr. Szabó Tímea

jegyző